CELEX: 32019R0460
Language: sk
Date: 2019-01-30 00:00:00
Title: Delegované nariadenie Komisie (EÚ) 2019/460 z 30. januára 2019, ktorým sa mení nariadenie Európskeho parlamentu a Rady (EÚ) č. 648/2012, pokiaľ ide o zoznam oslobodených subjektov (Text s významom pre EHP)

22.3.2019   
               
               
                  SK
               
               
                  Úradný vestník Európskej únie
               
               
                  L 80/8
               
            
         DELEGOVANÉ NARIADENIE KOMISIE (EÚ) 2019/460
         z 30. januára 2019,
         ktorým sa mení nariadenie Európskeho parlamentu a Rady (EÚ) č. 648/2012, pokiaľ ide o zoznam oslobodených subjektov
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 648/2012 zo 4. júla 2012 o mimoburzových derivátoch, centrálnych protistranách a archívoch obchodných údajov (1), a najmä na jeho článok 1 ods. 6,
         keďže:
         
                     (1)
                  
                  
                     Spojené kráľovstvo 29. marca 2017 predložilo oznámenie o svojom úmysle vystúpiť z Únie podľa článku 50 Zmluvy o Európskej únii. Zmluvy sa prestanú uplatňovať na Spojené kráľovstvo a v Spojenom kráľovstve odo dňa nadobudnutia platnosti dohody o vystúpení alebo v prípade, ak sa tak nestane, dva roky po uvedenom oznámení, pokiaľ Európska rada po dohode so Spojeným kráľovstvom jednomyseľne nerozhodne o predĺžení tejto lehoty.
                  
               
                     (2)
                  
                  
                     Dohoda o vystúpení, ktorá bola dohodnutá medzi vyjednávačmi, obsahuje postupy, ktoré umožnia uplatňovanie ustanovení právnych predpisov Únie na Spojené kráľovstvo a v Spojenom kráľovstve aj po dátume, keď sa zmluvy prestanú uplatňovať na Spojené kráľovstvo. Ak uvedená dohoda nadobudne platnosť, nariadenie (EÚ) č. 648/2012 vrátane výnimky uvedenej v článku 1 ods. 4 písm. a) uvedeného nariadenia sa bude uplatňovať na Spojené kráľovstvo a v Spojenom kráľovstve počas prechodného obdobia v súlade s uvedenou dohodou a prestane sa uplatňovať na konci uvedeného obdobia.
                  
               
                     (3)
                  
                  
                     Vystúpenie Spojeného kráľovstva z Únie by v prípade neexistencie akýchkoľvek osobitných ustanovení malo za následok, že výnimka pre členov Európskeho systému centrálnych bánk (ESCB), iné orgány členských štátov vykonávajúce podobné funkcie a iné verejné orgány Únie poverené riadením verejného dlhu alebo intervenciou v súvislosti s riadením tohto dlhu v článku 1 ods. 4 písm. a) nariadenia (EÚ) č. 648/2012 sa už nebude uplatňovať na centrálnu banku ani na iné verejné orgány Spojeného kráľovstva poverené riadením verejného dlhu alebo intervenciou v súvislosti s riadením tohto dlhu.
                  
               
                     (4)
                  
                  
                     Komisia vykonala hodnotenie medzinárodného zaobchádzania s centrálnymi bankami a verejnými orgánmi poverenými riadením verejného dlhu alebo intervenciou v súvislosti s riadením tohto dlhu podľa právnych predpisov, ktoré sa majú uplatňovať v Spojenom kráľovstve po jeho vystúpení z Únie, a predložila svoje závery Európskemu parlamentu a Rade. Komisia predovšetkým vykonala porovnávaciu analýzu uvedeného zaobchádzania, ako aj analýzu noriem riadenia rizika, ktoré sa uplatňujú pri transakciách s derivátmi, ktoré uzatvorili uvedené orgány a centrálne banky v Spojenom kráľovstve.
                  
               
                     (5)
                  
                  
                     Komisia v analýze dospela k záveru, že na centrálnu banku Spojeného kráľovstva a verejné orgány poverené riadením verejného dlhu alebo intervenciou v súvislosti s riadením tohto dlhu by sa nemala vzťahovať zúčtovacia a ohlasovacia požiadavka a požiadavka uplatňovať techniky na zmiernenie rizík nezúčtovaných transakcií uvedené v nariadení (EÚ) č. 648/2012.
                  
               
                     (6)
                  
                  
                     Orgány Spojeného kráľovstva poskytli uistenia týkajúce sa postavenia, práv a povinností členov ESCB, ako aj úmysel udeliť členom ESCB a ostatným orgánom členských štátov vykonávajúcim podobné funkcie a iným verejným orgánom v Únii povereným riadením verejného dlhu alebo intervenciou v súvislosti s riadením tohto dlhu výnimku porovnateľnú tej, ktorá bola udelená v článku 1 ods. 4 nariadenia (EÚ) č. 648/2012.
                  
               
                     (7)
                  
                  
                     Centrálna banka Spojeného kráľovstva a verejné orgány poverené riadením verejného dlhu alebo intervenciou v súvislosti s riadením tohto dlhu v Spojenom kráľovstve by následne mali byť zaradené do zoznamu oslobodených subjektov stanoveného v nariadení (EÚ) č. 648/2012.
                  
               
                     (8)
                  
                  
                     Nariadenie (EÚ) č. 648/2012 by sa preto malo zodpovedajúcim spôsobom zmeniť.
                  
               
                     (9)
                  
                  
                     Komisia pokračuje v pravidelnom monitorovaní zaobchádzania s centrálnymi bankami a verejnými orgánmi oslobodenými od zúčtovacej a ohlasovacej požiadavky uvedenými v zozname v článku 1 ods. 4 písm. c) nariadenia (EÚ) č. 648/2012. Tento zoznam možno aktualizovať vzhľadom na vývoj regulačných mechanizmov v uvedených tretích krajinách a po zohľadnení akýchkoľvek nových relevantných zdrojov informácií. Takéto prehodnotenie by mohlo viesť k odstráneniu určitých tretích krajín zo zoznamu oslobodených subjektov.
                  
               
                     (10)
                  
                  
                     Toto nariadenie by malo nadobudnúť účinnosť čo najskôr a malo by sa začať uplatňovať odo dňa nasledujúceho po dni, ktorým sa nariadenie (EÚ) č. 648/2012 prestane uplatňovať na Spojené kráľovstvo a v Spojenom kráľovstve,
                  
               PRIJALA TOTO NARIADENIE:
         
            Článok 1
            V článku 1 ods. 4 písm. c) nariadenia (EÚ) č. 648/2012 sa dopĺňa toto písmeno ix):
            
               
                           „ix)
                        
                        
                           Spojené kráľovstvo Veľkej Británie a Severného Írska.“
                        
                     
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa odo dňa nasledujúceho po dni, ktorým sa nariadenie (EÚ) č. 648/2012 prestane uplatňovať na Spojené kráľovstvo a v Spojenom kráľovstve.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 30. januára 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 201, 27.7.2012, s. 1.